Íslenska kvennalandsliðið í fótbolta vann Nýja Sjáland, 1-0, í nótt á alþjóðlegu móti, SheBelievesCup, sem haldið er í Bandaríkjunum. Þetta var fyrsti leikur liðsins á mótinu.
Íslenska kvennalandsliðið í knattspyrnu hóf í nótt undirbúning sinn fyrir lokakeppni Evrópumótsins sem fram fer í sumar. Liðið mætti Nýja-Sjálandi á sterku She Believes móti sem fram fer í Bandaríkjunum. Leikurinn í nótt fór fram í Kaliforníu, en það var Dagný Brynjarsdóttir sem skoraði sigurmarkið strax á upphafsmínútu leiksins. Hún skoraði þá eftir barning í teignum í kjölfar hornspyrnu. Næsti leikur Íslands er gegn Tékklandi á sunnudagskvöld, sá leikur fer einnig fram í Kaliforníu. Lokaleikur Íslands á mótinu er svo gegn Bandaríkjunum aðfaranótt fimmtudags, sá leikur fer fram í Texas og verður sýndur í beinni útsendingu hér á RÚV.
Skíðaskotfimikeppni á Ólympíuleikunum lauk í morgun þegar 12,5 km ganga kvenna og 15 km ganga karla fór fram, í báðum keppnum voru allir ræstir út á sama tíma. Hjá konunum var það frakkinn Justine Braizaz-Bouchet sem bar sigur úr býtum þrátt fyrir að hafa klikkað fjórum skotum í heildina í fjórum skotseríum. Hjá körlunum var það Norðmaðurinn Johannes Thingnes Boe sem vann með yfirburðum, hann kom í mark 40 sekúndum á undan Martin Ponsiuolama frá Svíþjóð en Boe klikkaði, líkt og Braizaz-Bouchet úr fjórum skotum í heildina.
Þá hingað heim, fjórir leikir fóru fram í úrvalsdeild karla í körfubolta í gærkvöldi. Keflavík vann Þór frá Akureyri, Valur lagði ÍR, Tindastóll vann góðan sigur á Vestra á Ísafirði og loks lagði Stjarnan KR nokkuð örugglega. Tveir síðustu leikir umferðarinnar fara fram í kvöld þegar Þór Þorlákshöfn fær Breiðablik í heimsókn og Njarðvík tekur á móti nágrönnum sínum úr Grindavík.
Nú klukkan 13:45 fer fram seinni undanúrslitaleikur karla í íshokkí á Vetrarólympíuleikunum þegar lið Rússnesku ólympíunefndarinnar mætir Svíum. Liðið sem vinnur mætir Finnlandi í úrslitaleik.

Íslenska kvennalandsliðið í fótbolta vann Nýja Sjáland, 1-0, í nótt á alþjóðlegu móti sem haldið er í Bandaríkjunum. Þetta var fyrsti leikur liðsins á mótinu.